

**ΑΡΙΣΤΟΤΕΛΕΙΟ ΠΑΝΕΠΙΣΤΗΜΙΟ ΘΕΣΣΑΛΟΝΙΚΗΣ**

**ΣΧΟΛΗ ΕΠΙΣΤΗΜΩΝ ΥΓΕΙΑΣ**

**ΤΜΗΜΑ ΙΑΤΡΙΚΗΣ**

**ΚΑΝΟΝΙΣΜΟΣ ΛΕΙΤΟΥΡΓΙΑΣ**

**ΤΟΥ αγγλόφωνου ΠΡΟΓΡΑΜΜΑΤΟΣ ΜΕΤΑΠΤΥΧΙΑΚΩΝ ΣΠΟΥΔΩΝ**

**Με τίτλο**

**“MSc – Cardiovascular Disease”**

**«Καρδιαγγειακή Νόσος»**

 (σύμφωνα με τις διατάξεις του Ν.4485/2017)

**ΘΕΣΣΑΛΟΝΙΚΗ ΙΟΥΝΙΟΣ 2021**

**ΠΕΡΙΕΧΟΜΕΝΑ**

|  |  |
| --- | --- |
| **ΜΕΡΟΣ Α΄****ΠΕΡΙΕΧΟΜΕΝΑ** |  |

 **Σελ.**

Γενικές διατάξεις 3

Άρθρο 1: Αντικείμενο, σκοπός του ΠΜΣ 3

Άρθρο 2: :Όργανα διοίκησης του ΠΜΣ 4

Άρθρο 3: Κατηγορίες υποψηφίων για φοίτηση στο ΠΜΣ 5

Άρθρο 4: Αριθμός, Κριτήρια και Διαδικασία Επιλογής Εισακτέων 6

Άρθρο 5: Διάρκεια και Όροι Φοίτησης 8

Άρθρο 6: Πρόγραμμα Σπουδών - Έλεγχος Γνώσεων 11

Άρθρο 7: Υποτροφίες 15

Άρθρο 8: Διδακτικό Προσωπικό 15

Άρθρο 9: Έσοδα ΠΜΣ - Διαδικασία Οικονομικής Διαχείρισης 16

Άρθρο 10: Διοικητική Υποστήριξη - Υλικοτεχνική Υποδομή 16

Άρθρο 11: Τελετή Αποφοίτησης 17

Άρθρο 12: Τύπος Απονεμόμενου Διπλώματος Μεταπτυχιακών Σπουδών 17

Άρθρο 13: Λογοκλοπή 18

Άρθρο 14: Μεταβατικές Ρυθμίσεις 18

ΜΕΡΟΣ Β΄ 19

Περιεχόμενο μαθημάτων 20

|  |
| --- |
|  |
|  |

**ΜΕΡΟΣ Α΄**

**Γενικές διατάξεις**

Ο παρών Κανονισμός Μεταπτυχιακών Σπουδών συμπληρώνει τις διατάξεις του Κεφαλαίου ΣΤ΄ [Δεύτερος και Τρίτος Κύκλος Σπουδών] του Ν. 4485/4-8-2017 (ΦΕΚ 114/τ.Α΄/4-8-2017):«Οργάνωση και λειτουργία της ανώτατης εκπαίδευσης, ρυθμίσεις για την έρευνα και άλλες διατάξεις».

**Άρθρο 1**

**Αντικείμενο - Σκοπός**

Το Τμήμα Ιατρικής της Σχολής Επιστημών Υγείας του ΑΠΘ οργανώνει και λειτουργεί από το ακαδημαϊκό έτος 2022-2023, το αγγλόφωνο ΠΜΣ με τίτλο **“MSc – Cardiovascular Disease” (τίτλος στην ελληνική "Καρδιαγγειακή Νόσος")**.

Η επιτυχής παρακολούθηση του ΠΜΣ **“MSc – Cardiovascular Disease”** του Τμήματος Ιατρικής Α.Π.Θ. οδηγεί στην απόκτηση Διπλώματος Μεταπτυχιακών Σπουδών (ΔΜΣ) με τίτλο **“MSc – Cardiovascular Disease” (τίτλος στην ελληνική "Καρδιαγγειακή Νόσος")**

Το ΠΜΣ με τίτλο **“MSc – Cardiovascular Disease** έχει ως **γνωστικό αντικείμενο** τη διεπιστημονική μεταπτυχιακή εκπαίδευση, την προαγωγή της γνώσης καθώς και την ανά­πτυξη της έρευνας στο αντικείμενο της Καρδιαγγειακής Νόσου και της πρόληψής της. Το πρόγραμμα σπουδών εστιάζει στην εκπαίδευση των συμμετεχόντων στην καρδιαγγειακή νόσο καθώς και στη διεξαγωγή έρευνας σχετικά με τη διερεύνησή της. Κατά τη διάρκεια των υποχρεωτικών και επιλεγόμενων μαθημάτων, αναλύονται διεξοδικά θέματα όπως η αρτηριακή πίεση, ο σακχαρώδης διαβήτης και τα λιπίδια, οι βλάβες σε όργανα στόχο που σχετίζονται με αυτά, η άσκηση και η διατροφή σε καρδιαγγειακές νόσους, νεότερες τεχνολογίες για τη διάγνωση και παρακολούθηση ασθενών με καρδιαγγειακό κίνδυνο, καθώς και η κλινική μεταπτυχιακή έρευνα στα παραπάνω γνωστικά πεδία. Οι απόφοιτοι του ΠΜΣ θα μπορούν να απασχοληθούν σε θέσεις του δημόσιου και ιδιωτικού τομέα, που απαιτούν εξειδικευμένες γνώσεις στο συγκεκριμένο επιστημονικό αντικείμενο.

**Σκοπός** του ΠΜΣ αποτελεί η καλλιέργεια και η προαγωγή της γνώσης και συγκεκριμένα των πιο πρόσφατων δεδομένων της έρευνας στα παραπάνω επιστημονικά πεδία σε νέους επιστήμονες και ερευνητές. Επίσης, η παραγωγή ερευνητικών αποτελεσμάτων στην ιατρική επιστήμη και, ειδικότερα, στο αντικείμενο της Καρδιαγγειακής Νόσου.

Στόχος είναι να δοθούν στους μεταπτυχιακούς φοιτητές όλες οι απαραίτητες γνώσεις ώστε να ενδυναμώσουν τις γνώσεις τους με τις νεότερες τεχνικές, τις οποίες θα εφαρμόσουν στην μετέπειτα ιατρική τους σταδιοδρομία.

**Βασικοί στόχοι** του ΠΜΣ είναι:

1. Η παροχή υψηλού επιπέδου μεταπτυχιακών σπουδών, τόσο σε θεωρητικό επίπεδο όσο και σε επίπεδο πρακτικής άσκησης, δεδομένης της φύσης του εκπαιδευτικού αντικειμένου.
2. Η κατάρτιση εξειδικευμένων αποφοίτων με στέρεες θεωρητικές γνώσεις που θα τους διασφαλίσει την ικανότητα αντιμετώπισης σύνθετων προβλημάτων που παρουσιάζονται στον τομέα της Καρδιαγγειακής Νόσου.
3. Η προαγωγή της επιστημονικής έρευνας στα πλαίσια της εκπόνησης υψηλού επιπέδου συναφών μεταπτυχιακών διπλωματικών εργασιών.
4. Η προετοιμασία των μεταπτυχιακών φοιτητών για την εκπόνηση διδακτορικών διατριβών με την καλλιέργεια και ανάπτυξη κριτικών και ερευνητικών δεξιοτήτων στα πλαίσια του μεταπτυχιακού προγράμματος σπουδών.

 Κατευθυντήριες αρχές του ΠΜΣ αποτελούν αφενός μεν η εξασφάλιση στους μεταπτυχιακούς φοιτητές επιστημονικών σύγχρονων γνώσεων και κατάλληλων ερευνητικών μεθόδων και αρχών, τέτοιων που θα τους καταστήσουν ικανούς για συνεχή εκπαίδευση και βελτίωση της καθ’ ημέρα κλινικής πράξης, αφετέρου δε η καλλιέργεια σε αυτούς πρακτικών δεξιοτήτων που απαιτούνται για μια υπεύθυνη και ολοκληρωμένη επιστημονική και επαγγελματική δραστηριότητα.

Υποχρέωση όλων των συντελεστών λειτουργίας του ΠΜΣ είναι η διασφάλιση της ποιότητας και της συνεχούς βελτίωσης λειτουργίας του προγράμματος, της εκπαιδευτικής και ερευνητικής διαδικασίας, καθώς και η προώθηση συνεργασιών με συναφή Προγράμματα και Κέντρα του εσωτερικού και του εξωτερικού.

Οι μεταπτυχιακοί φοιτητές του προτεινόμενου ΠΜΣ θα εκπαιδευτούν ενδεικτικά στα κάτωθι γνωστικά αντικείμενα:

1. Αρτηριακή υπέρταση
2. Αντιμετώπιση του σακχαρώδη διαβήτη
3. Καρδιαγγειακός κίνδυνος στην παιδική ηλικία
4. Λιπίδια
5. Βλάβες σε όργανα στόχους
6. Νεότερες τεχνολογίες στη διάγνωση και παρακολούθηση του καρδιαγγειακού κινδύνου
7. Παρακολούθηση κλινικών περιστατικών καρδιαγγειακού κινδύνου

**Άρθρο 2**

**Όργανα διοίκησης του ΠΜΣ**

**(άρθρα 31, 44 και 45 του Ν.4485/2017)**

Αρμόδια όργανα διοίκησης και λειτουργίας του ΠΜΣ, σύμφωνα με τις διατάξεις του ν. 4485/2017 είναι:

1. **Η Σύγκλητος** **του Ιδρύματος**, που είναι το αρμόδιο όργανο για τα θέματα ακαδημαϊκού, διοικητικού, οργανωτικού του ΠΜΣ, και ασκεί όσες αρμοδιότητες σχετικά με το ΠΜΣ δεν ανατίθενται από τον νόμο ειδικώς σε άλλα όργανα.
2. **Η Συνέλευση** του Τμήματος Ιατρικής, της Σχολής Επιστημών Υγείας ΑΠΘ η οποία έχει τις αρμοδιότητες που ορίζονται στο άρθρο 31 παρ. 3 του Ν. 4485/2017.
3. **Η Συντονιστική Επιτροπή** (ΣΕ) του ΠΜΣ που απαρτίζεται από πέντε (5) μέλη ΔΕΠ του Τμήματος Ιατρικής τα οποία έχουν αναλάβει μεταπτυχιακό έργο και εκλέγονται από τη Συνέλευση του οικείου για διετήθητεία και είναι αρμόδια για την παρακολούθηση και τον συντονισμό της λειτουργίας του ΠΜΣ.
4. **Η Επιτροπή Μεταπτυχιακών Σπουδών του Ιδρύματος** που συγκροτείται από τον/την Αντιπρύτανη/ι Ακαδημαϊκών Υποθέσεων και Φοιτητικών Θεμάτων, ο οποίος εκτελεί χρέη Προέδρου, τους Κοσμήτορες των Σχολών του Ιδρύματος ως μέλη και έχει τις αρμοδιότητες που προβλέπονται στο άρθρο 32 στην παράγραφο 5 του Ν. 4485/2017.
5. **Ο Διευθυντής του ΠΜΣ,***ο οποίος*είναι μέλος της ΣΕ και ορίζεται μαζί με τον Αναπληρωτή του, με απόφαση της Συνέλευσης του Τμήματος, για διετή θητεία και πρέπει να πληροί τις προϋποθέσεις του άρθρου 31 της παρ. 8 του Ν. 4485/2017. Ο Διευθυντής δεν μπορεί να ορίζεται για περισσότερες από δύο (2) συνεχόμενες θητείες και δεν δικαιούται επιπρόσθετη αμοιβή για το διοικητικό του έργο.Ο **Διευθυντής του ΠΜΣ** ανήκει στην βαθμίδα του Καθηγητή ή του Αναπληρωτή Καθηγητή του Τμήματος Ιατρικής, έχει τη διοικητική υποστήριξη του Προγράμματος, έχει συναφές γνωστικό αντικείμενο με αυτό του Προγράμματος, έχει τις αρμοδιότητες που προβλέπονται στο άρθρο 31 παρ. 8 του Ν. 4485/2017, τις οριζόμενες στα επιμέρους άρθρα του παρόντος Κανονισμού και όποιες άλλες ορίζονται από τη Συνέλευση του Τμήματος Ιατρικής (άρθρο 45, παρ. 1γ).
6. ***Η εξαμελής Επιστημονική Συμβουλευτική Επιτροπή (Ε.ΣΕ) του Ιδρύματος (ΑΠΘ),*** αρμόδια για την εξωτερική ακαδημαϊκή αξιολόγηση των ΠΜΣ (άρθρο 44 παρ. 3 του Ν. 4485/2017).
7. **Η Επιτροπή Επιλογής Εισακτέων**, η οποία συγκροτείται με απόφαση της Συνέλευσης του Τμήματος Ιατρικής ΑΠΘ και αποτελείται από τρία (3) μέλη ΔΕΠ του ιδίου ή συναφούς αντικειμένου που ανήκουν στην ΣΕ του ΠΜΣ, είναι υπεύθυνη για τον έλεγχο των δικαιολογητικών, για τη διεξαγωγή της διαδικασίας επιλογής και την κατάταξη των υποψηφίων με βάση τον υπολογισμό των κριτηρίων και εισηγείται στη Συνέλευση του Τμήματος τον κατάλογο των επιτυχόντων, τον οποίο η τελευταία επικυρώνει.

**Άρθρο 3**

**Κατηγορίες υποψηφίων για φοίτηση στο ΠΜΣ**

**(άρθρο 34 παρ. 1, 7 και 8 του Ν.4485/2017)**

Στα Προγράμματα Μεταπτυχιακών Σπουδών γίνονται δεκτοί ως μεταπτυχιακοί φοιτητές:

* Κάτοχοι τίτλων πρώτου κύκλου σπουδών Πανεπιστημίων της ημεδαπής και αναγνωρισμένων ομοταγών Ιδρυμάτων της αλλοδαπής (άρθρο 34, παρ. 1, 7 και 8 του Ν. 4485/2017).

1. Ειδικότερα το ΠΜΣ απευθύνεται σε αποφοίτους Τμημάτων Ιατρικών Σχολών, Νοσηλευτικής, Φαρμακευτικής, Βιολογίας των Πανεπιστημίων της ημεδαπής ή ομοταγών ιδρυμάτων της αλλοδαπής, καθώς και πτυχιούχους Τμημάτων Πανεπιστημίων ή ΤΕΙ της ημεδαπής ή ομοταγών ιδρυμάτων της αλλοδαπής, συναφούς γνωστικού αντικειμένου.

2. Μέλη των κατηγοριών Ε.Ε.Π., Ε.ΔΙ.Π. και Ε.Τ.Ε.Π., εφόσον πληρούν τις προϋποθέσεις του πρώτου εδαφίου της παρ. 1 του άρθρου 34, μπορούν να εγγραφούν ως υπεράριθμοι και μόνο ένας κατ΄ έτος ανά ΠΜΣ, που οργανώνεται σε Τμήματα του Ιδρύματος που υπηρετούν, το οποίο ΠΜΣ είναι συναφές με τον τίτλο σπουδών και το έργο που επιτελούν στο οικείο Ίδρυμα.

3. Δίπλωμα Μεταπτυχιακών Σπουδών δεν απονέμεται σε φοιτητή του οποίου ο τίτλος σπουδών πρώτου κύκλου από ίδρυμα της αλλοδαπής δεν έχει αναγνωριστεί από το Διεπιστημονικό Οργανισμό Αναγνώρισης Τίτλων Ακαδημαϊκών και Πληροφόρησης (Δ.Ο.Α.Τ.Α.Π.), σύμφωνα με το ν. 3328/2005 (Α' 80).

4. Υποψηφιότητα για το ΠΜΣ μπορούν να θέσουν και τελειόφοιτοι/ες φοιτητές/τριες των ανωτέρω αναφερόμενων Τμημάτων με την προϋπόθεση να έχουν αποφοιτήσει πριν από την έγκριση του τελικού πίνακα των υποψηφίων, οι οποίοι γίνονται δεκτοί στο ΠΜΣ.

**Άρθρο 4**

**Αριθμός Εισακτέων, Κριτήρια και Διαδικασία Επιλογής Εισακτέων**

**(άρθρα 34 και 45 του Ν.4485/2017)**

Ο ετήσιος αριθμός των εισακτέων ορίζεται, κατ’ ανώτατο όριο, σε **τριάντα πέντε (35)** μεταπτυχιακούς φοιτητές, με δυνατότητα τροποποίησης του αριθμού, ανάλογα με τις αιτήσεις των υποψηφίων και τη δυνατότητα του Προγράμματος. Ο ελάχιστος αριθμός εισακτέων φοιτητών για να λειτουργήσει το ΠΜΣ είναι οι δέκα (10) μεταπτυχιακοί φοιτητές. Ο ακριβής αριθμός εισακτέων καθορίζεται ετησίως από τη Σ.Ε. και εγκρίνεται από τη Συνέλευση του Τμήματος Ιατρικής.

Σύμφωνα με τα κατά προσέγγιση στοιχεία που ανταποκρίνονται στα δεδομένα του έτους σύνταξης του Κανονισμού, ο μέγιστος αριθμός μεταπτυχιακών φοιτητών/τριων στο ΠΜΣ του Τμήματος Ιατρικής ανέρχεται σε περίπου 1000 φοιτητές ετησίως. Ο μέγιστος αριθμός φοιτητών/διδάσκοντα ορίζεται σε 4 φοιτητές, σε σχέση με τον μέγιστο αριθμό των περίπου 220 διδασκόντων/μελών ΔΕΠ. Ο αριθμός αυτός είναι μικρότερος του μέγιστου αριθμού φοιτητών/διδάσκοντα των προπτυχιακών φοιτητών/τριών, όπου οι εγγεγραμμένοι φοιτητές ανέρχονται στους 2.900 σε σχέση με τους 340 διδάσκοντες/μέλη ΔΕΠ του Τμήματος Ιατρικής ΑΠΘ του ΠΠΣ. (άρθρο 45 παρ. 1β του Ν.4485/2017).

1. Ετησίως και μέχρι τέλος Μαρτίου, η Συνέλευση του Τμήματος Ιατρικής ΑΠΘ ανακοινώνει τον αριθμό των θέσεων των μεταπτυχιακών φοιτητών που διατίθενται για το επόμενο ακαδημαϊκό έτος.

4. Ενδεικτικά και μέχρι το τέλος Μαϊου ετησίως, με πρόταση της ΣΕ του ΠΜΣ και απόφαση της Συνέλευσης του Τμήματος Ιατρικής, δημοσιεύεται προκήρυξη των θέσεων αυτών και καλούνται οι υποψήφιοι να υποβάλουν τις αιτήσεις τους για υποψηφιότητα.

5. Με την αίτησή του ο υποψήφιος υποβάλλει τα παρακάτω **δικαιολογητικά**:

1. Αίτηση συμμετοχής στο ΠΜΣ (διαθέσιμη σε έντυπη μορφή από τη γραμματεία του ΠΜΣ και σε ηλεκτρονική μορφή από την αντίστοιχη ιστοσελίδα του ΠΜΣ).
2. Αντίγραφο πτυχίου ή βεβαίωση περάτωσης σπουδών Ελληνικού Πανεπιστημίου και σε περίπτωση πτυχιούχων πανεπιστημίων της αλλοδαπής, αναγνώριση αντιστοιχίας και ισοτιμίας από το ΔΟΑΤΑΠ,
3. Βεβαίωση αναλυτικής βαθμολογίας όλων των προπτυχιακών μαθημάτων στο οποίο αναγράφεται και ο βαθμός πτυχίου.
4. Βιογραφικό σημείωμα στο οποίο αναφέρονται αναλυτικά οι σπουδές, η επαγγελματική εμπειρία και ερευνητική δραστηριότητα, εφόσον υπάρχουν.
5. Υπόμνημα μέχρι 500 λέξεις στο οποίο αναφέρονται τα επιστημονικά ενδιαφέροντα του υποψηφίου, καθώς και οι λόγοι για τους οποίους ενδιαφέρεται να παρακολουθήσει σπουδές στο συγκεκριμένο ΠΜΣ.
6. Για τη συμμετοχή των υποψηφίων στη διαδικασία επιλογής απαραίτητη θεωρείται η καλή γνώση της αγγλικής γλώσσας η οποία, όταν δεν είναι βεβαιωμένα η μητρική τους, πιστοποιείται είτε με πτυχίο αντίστοιχου ξενόγλωσσου πανεπιστημιακού τμήματος είτε με την κατοχή τουλάχιστον αναγνωρισμένων διπλωμάτων επάρκειας επιπέδου Β2. (*Το επίπεδο γλωσσομάθειας της ξένης γλώσσας αποδεικνύεται ως εξής: α) Κρατικό Πιστοποιητικό του ν. 2740/1999 όπως αντικαταστάθηκε με την παρ. 19 του άρθρου 13 του Ν. 3149/2003, β) Με πτυχίο Ξένης Γλώσσας και Φιλολογίας ή Πτυχίο Ξένων Γλωσσών Μετάφρασης και Διερμηνείας της ημεδαπής ή αντίστοιχο και ισότιμο σχολών της αλλοδαπής, γ) Με Πτυχίο, προπτυχιακό ή μεταπτυχιακό δίπλωμα ή διδακτορικό δίπλωμα οποιουδήποτε αναγνωρισμένου ιδρύματος τριτοβάθμιας εκπαίδευσης της αλλοδαπής, δ) Με Απολυτήριο τίτλο ισότιμο των ελληνικών σχολείων Δευτεροβάθμιας Εκπαίδευσης, εφόσον έχουν αποκτηθεί μετά από κανονική φοίτηση τουλάχιστον έξι ετών στην αλλοδαπή. Η άδεια επάρκειας διδασκαλίας ξένης γλώσσας δεν αποδεικνύει τη γνώση ξένης γλώσσας (Π.Δ. 347/2003). Οι υποψήφιοι που είναι κάτοχοι της σχετικής άδειας πρέπει να προσκομίσουν επικυρωμένο αντίγραφο και ακριβή μετάφραση του τίτλου σπουδών βάσει του οποίου εκδόθηκε η άδεια επάρκειας διδασκαλίας ξένης γλώσσας).*
7. Σε περίπτωση αλλοδαπού υποψήφιου απαιτείται πιστοποιημένη γνώση της ελληνικής γλώσσας επιπέδου Β2 (καλή γνώση). Για τη γνώση σλαβικών γλωσσών υποβάλλεται πιστοποιητικό από το Ίδρυμα Μελετών Χερσονήσου Αίμου (ΙΜΧΑ), ή τίτλος σπουδών αναγνωρισμένου ιδρύματος. Οι αλλοδαποί καταθέτουν πιστοποιητικό επάρκειας της ελληνικής γλώσσας από Σχολείο Νέας Ελληνικής Γλώσσας ΑΕΙ. Σε περίπτωση που είναι πτυχιούχοι ελληνόγλωσσου Πανεπιστημιακού Τμήματος, το πτυχίο αυτό επέχει θέση και πιστοποιητικού επάρκειας της Ελληνικής γλώσσας. Για τη συμμετοχή των υποψηφίων στο ΠΜΣ απαραίτητη θεωρείται η πολύ καλή γνώση της αγγλικής γλώσσας, επιπέδου τουλάχιστον Β2.
8. Αποδεικτικά για τυχόν ερευνητική και συγγραφική δραστηριότητα, για συμμετοχή σε εκπαιδευτικά προγράμματα κινητικότητας σπουδαστών, καθώς και για επαγγελματική εμπειρία συναφή προς το γνωστικό πεδίο του ΠΜΣ.
9. Δύο (2) συστατικές επιστολές
10. Φωτοτυπία δύο όψεων της αστυνομικής ταυτότητας.

6. **Η επιλογή** των υποψηφίων γίνεται με αξιολόγηση του φακέλου **των δικαιολογητικών**, και **προσωπική συνέντευξη** των υποψηφίων από την τριμελή επιτροπή επιλογής εισακτέων.

7. Το σύνολο των μορίων που προκύπτουν από τη συνεκτίμηση των κριτηρίων, προσμετρώνται ως εξής:

|  |  |  |
| --- | --- | --- |
| **α/α** | **Κριτήριο** | **Μέγιστη βαθμολογία** |
| **1.** | Βαθμός πτυχίου | 10 |
| **2.** | Μεταπτυχιακοί τίτλοι σπουδών  | 10 |
| **3.** | Βαθμολογία σχετικών προπτυχιακών μαθημάτων | 10 |
| **4.** | Επαγγελματική εμπειρία/συναφής με το γνωστικό αντικείμενο ειδικότητα | 20 |
| **5.** | Ερευνητική δραστηριότητα | 10 |
|  | Συγγραφική δραστηριότητα | 10 |
| **7.** | Προσωπική συνέντευξη  | 30 |
|  | **Σύνολο** | **100** |

8. Ο ανώτατος αριθμός μορίων που μπορεί να συγκεντρώσει ο υποψήφιος καθορίζεται στα **100 μόρια.**

9. Η τριμελής Επιτροπή καταρτίζει πλήρη κατάλογο με όλους τους υποψηφίους και ύστερα από τον σχετικό έλεγχο, απορρίπτει όσους δεν πληρούν τα ελάχιστα κριτήρια που ορίζονται στην προκήρυξη υποβολής αιτήσεων. Στη συνέχεια διενεργείται η προσωπική συνέντευξη, με τους προκρινόμενους υποψήφιους που έχουν συγκεντρώσει τα προαπαιτούμενα.

10. Με βάση το σύνολο των μορίων που έχει συγκεντρώσει κάθε υποψήφιος/α από τη συνέντευξη και τα δικαιολογητικά που έχει καταθέσει, η ΣΕ συντάσσει τον τελικό αξιολογικό πίνακα. Στον αξιολογικό πίνακα συμπεριλαμβάνονται, με σειρά επιτυχίας, όλοι οι υποψήφιοι.

11. Ο τελικός πίνακας των επιτυχόντων και τυχόν επιλαχόντων επικυρώνεται από τη Συνέλευση του Τμήματος. Η διαδικασία επιλογής των υποψηφίων, η έκδοση των αποτελεσμάτων και η εγγραφή των επιτυχόντων πρέπει να έχει ολοκληρωθεί πριν από την έναρξη του Α΄εξαμήνου εκάστου ακαδημαϊκού έτους.

12. Ενστάσεις επί της διαδικασίας επιλογής υποψηφίων είναι δυνατόν να κατατεθούν εντός προθεσμίας πέντε (5) εργάσιμων ημερών από την ανακοίνωση των αποτελεσμάτων. Η ΣΕ του ΠΜΣ εισηγείται επί των ενστάσεων και οφείλει να πληροφορήσει γραπτώς τον ενιστάμενο για το αποτέλεσμα της ένστασης.

13. Οι επιτυχόντες θα πρέπει να εγγραφούν στη Γραμματεία του ΠΜΣ εντός 15 εργάσιμων ημερών από την κοινοποίηση του πίνακα επιτυχόντων~~.~~Σε περίπτωση μη εγγραφής ενός ή περισσοτέρων υποψηφίων, καλούνται να εγγραφούν, εφόσον υπάρχουν, οι επιλαχόντες, με βάση της σειρά τους στον εγκεκριμένο αξιολογικό πίνακα

14. Τα ανωτέρω περιγραφέντα κριτήρια επιλογής υποψηφίων μπορεί να αναμορφώνονται μετά από εισήγηση της ΣΕ του ΠΜΣ και έγκριση από τη Συνέλευση του Τμήματος Ιατρικής ΑΠΘ.

**Άρθρο 5**

**Διάρκεια και Όροι Φοίτησης**

**(άρθρα 33, 34 και 35 του Ν. 4485/2017)**

**Α. Διάρκεια και όροι φοίτησης**

Το ΠΜΣ έχει χρονική διάρκεια **τριών** (**3**) ακαδημαϊκών εξαμήνων εκπαίδευσης,

Στους μεταπτυχιακούς φοιτητές προβλέπεται, σύμφωνα με την παρ. 2 του άρθρου 33, του Ν. 4485/2017 (114Α΄), η δυνατότητα **μερικής** φοίτησης για εργαζόμενους φοιτητές, η διάρκεια της οποίας δεν μπορεί να υπερβαίνει το διπλάσιο της κανονικής φοίτησης. Η μερική φοίτηση προβλέπεται και για μη εργαζόμενους μεταπτυχιακούς φοιτητές που αδυνατούν να ανταποκριθούν στις ελάχιστες απαιτήσεις του προγράμματος «πλήρους» φοίτησης και για ιδιαίτερες εξαιρετικά σοβαρές περιπτώσεις όπως: ασθένεια, φόρτος εργασίας, σοβαροί οικογενειακοί λόγοι, στράτευση, λόγοι ανωτέρας βίας, για τις οποίες αποφασίζει η Συνέλευση του Τμήματος.

1. Στους μεταπτυχιακούς φοιτητές μπορεί να χορηγηθεί, κατόπιν υποβολής σχετικής αίτησης, προσωρινή **αναστολή σπουδών**, που δεν μπορεί να υπερβαίνει τα δύο (2) εξάμηνα. Κατά τη διάρκεια της αναστολής, ο μεταπτυχιακός φοιτητής χάνει την ιδιότητα του φοιτητή. Ο χρόνος της αναστολής δεν προσμετράται στην ανώτατη διάρκεια κανονικής φοίτησης.

Δύναται και μόνο σε εξαιρετικές περιπτώσεις όπως: ασθένεια, φόρτος εργασίας, σοβαροί οικογενειακοί λόγοι, στράτευση, λόγοι ανωτέρας βίας να χορηγείται παράταση σπουδών πριν την έναρξη του ακαδημαϊκού εξαμήνου και μέχρι ένα (1) ακαδημαϊκό έτος, κατόπιν αιτιολογημένης απόφασης της ΣΕ και επικύρωσής της απόφασης από τη Συνέλευση του Τμήματος Ιατρικής. Αίτηση για παράταση μπορούν να υποβάλλουν μόνο μεταπτυχιακοί φοιτητές που έχουν ολοκληρώσει το πρώτο εξάμηνο σπουδών.

1. Για θέματα επανεξέτασης μαθημάτων σε οφειλόμενα μαθήματα ή ***διαγραφής*** για λόγους όπως:

α) η μη επαρκής πρόοδος του μεταπτυχιακού φοιτητή (η οποία τεκμηριώνεται με μη συμμετοχή στην εκπαιδευτική διαδικασία: παρακολουθήσεις, εξετάσεις),

β) συμπεριφορά που προσβάλλει την ακαδημαϊκή δεοντολογία όπως π.χ. η λογοκλοπή, και

γ) αίτηση του ίδιου του μεταπτυχιακού φοιτητή,

αποφαίνεται η Συνέλευση του Τμήματος μετά από πρόταση της Συντονιστικής Επιτροπής, η οποία αποφασίζει για τους όρους της επανεξέτασης και τους λόγους διαγραφής.

1. Αν ο μεταπτυχιακός/ή φοιτητής ή φοιτήτρια αποτύχει στην εξέταση μαθήματος ή μαθημάτων, έως δύο φορές και θεωρείται ότι δεν έχει ολοκληρώσει επιτυχώς το πρόγραμμα, εξετάζεται, ύστερα από αίτησή του, από τριμελή επιτροπή μελών Δ.Ε.Π. της Σχολής, οι οποίοι έχουν το ίδιο ή συναφές γνωστικό αντικείμενο με το εξεταζόμενο μάθημα και ορίζονται από τη Συνέλευση του Τμήματος. Η επανεξέταση του/των μαθήματος/των πραγματοποιείται εντός χρονικού διαστήματος δέκα (10) ημερών από τη λήξη της εξεταστικής περιόδου κατά την οποία αποτυγχάνει ο φοιτητής ( στην πρώτη του προσπάθεια).
2. Οι μεταπτυχιακοί φοιτητές εγγράφονται, μετά από σχετική ανακοίνωση της Γραμματείας και συμμετέχουν στο ΠΜΣ υπό τους όρους και τις προϋποθέσεις που προβλέπονται στον οικείο Κανονισμό του ΠΜΣ Οι μεταπτυχιακοί φοιτητές έχουν όλα τα δικαιώματα, τις παροχές και τις διευκολύνσεις που προβλέπονται και για τους φοιτητές του πρώτου κύκλου σπουδών πλην του δικαιώματος παροχής δωρεάν διδακτικών συγγραμμάτων. Το Τμήμα Ιατρικής οφείλει να εξασφαλίζει διευκολύνσεις σε μεταπτυχιακούς φοιτητές με αναπηρία ή και ειδικές εκπαιδευτικές ανάγκες.
3. Οι σπουδές στο ΠΜΣ αρχίζουν με τα μαθήματα του χειμερινού εξαμήνου στις αρχές Οκτωβρίου. Το πρόγραμμα διδασκαλίας κάθε εξαμηνιαίου μαθήματος είναι διάρκειας δεκατριών (13) εβδομάδων και μπορεί να αναπτύσσεται σε δίωρα διδασκαλίας εβδομαδιαίως. Το χειμερινό εξάμηνο ολοκληρώνεται στο τέλος Ιανουαρίου και το εαρινό εξάμηνο ολοκληρώνεται στο τέλος Ιουνίου. Μετά το τέλος εκάστου εξαμήνου σπουδών ακολουθεί μία εβδομάδα εξέτασης των διδασκόμενων μαθημάτων. Τα μαθήματα του χειμερινού και εαρινού εξαμήνου εξετάζονται στην επαναληπτική εξεταστική του Σεπτεμβρίου. Η ανάληψη του θέματος των διπλωματικών εργασιών πραγματοποιείται κατά το Β΄εξάμηνο και ολοκληρώνεται κατά τη θερινή περίοδο, έως την ολοκλήρωση ενός πλήρους ακαδημαϊκού έτους.
4. Το πρόγραμμα κάθε εξαμηνιαίου μαθήματος είναι διάρκειας δεκατριών (13) εβδομάδων και αναπτύσσεται σε μονόωρες/δίωρες διαλέξεις εβδομαδιαίως, σε εντατικά σεμινάρια με παραδόσεις εργασιών, ανάλογα με τις απαιτήσεις του μαθήματος και την επιλογή του διδάσκοντος.
5. Σε κάθε περίπτωση, ακόμη και με τη χρήση των δυνατοτήτων των προηγούμενων παραγράφων του παρόντος άρθρου, ο ανώτατος χρόνος για την περάτωση των σπουδών συμπεριλαμβανομένης και της αξιολόγησης της μεταπτυχιακής διπλωματικής εργασίας, δεν μπορεί να υπερβαίνει τα τρία (3) έτη από την εγγραφή του μεταπτυχιακού φοιτητή στο ΠΜΣ

**Β. Τέλη φοίτησης**

1. Για τη φοίτηση στο ΠΜΣ καταβάλλονται συνολικά τέλη φοίτησης ύψους **τριών** χιλιάδων (**3.000** €) ευρώ. Το ύψος των τελών φοίτησης και ο τρόπος καταβολής μπορούν να αναπροσαρμόζονται με πρόταση της Σ.Ε. του ΠΜΣ, απόφαση από τη Συνέλευση του Τμήματος Ιατρικής και επικύρωση αυτής από τη Σύγκλητο του οικείου Ιδρύματος. Η καταβολή των τελών φοίτησης γίνεται σε **τρεις** ισόποσες δόσεις, η πρώτη κατά την εγγραφή και η δεύτερη και τρίτη πριν από την έναρξη του Β΄ και Γ΄ εξαμήνου αντίστοιχα, σε τηρούμενο τραπεζικό Λογαριασμό του Ειδικού Λογαριασμού Κονδυλίων και Έρευνας (ΕΛΚΕ) του Α.Π.Θ.
2. ***Απαλλάσσονται*** από τα τέλη φοίτησης, οι μεταπτυχιακοί φοιτητές των οποίων το εισόδημα (ατομικό ή οικογενειακό) δεν υπερβαίνει το μεν ατομικό το εκατό τοις εκατό (100%), το δε οικογενειακό το εβδομήντα τοις εκατό (70%) του εθνικού διάμεσου ισοδύναμου εισοδήματος. Οι απαλλασσόμενοι φοιτητές δεν θα πρέπει να ξεπερνούν το ποσοστό του τριάντα τοις εκατό (30%) του συνολικού αριθμού των φοιτητών που εισάγονται στο ΠΜΣ και η απαλλαγή τους αφορά στη συμμετοχή σε ένα μόνο ΠΜΣ Σύμφωνα με το άρθρο 35 του Ν. 4485/2017, αν οι δικαιούχοι υπερβαίνουν το ανωτέρω ποσοστό, επιλέγονται με σειρά κατάταξης από αυτούς που διαθέτουν το μικρότερο εισόδημα.
3. Με απόφαση του Υπουργού Παιδείας και Θρησκευμάτων, η οποία δημοσιεύεται στην Εφημερίδα της Κυβερνήσεως, ορίζεται κάθε θέμα σχετικό με την εφαρμογή του άρθρου 35 του Ν. 4485/2017. Με όμοια απόφαση διαπιστώνεται κατ’ έτος το ποσό που αντιστοιχεί στο εθνικό διάμεσο διαθέσιμο ισοδύναμο εισόδημα (το ατομικό και το εβδομήντα τοις εκατό (70%) του οικογενειακού), σύμφωνα με τα στοιχεία της ΕΛ.ΣΤΑΤ. Λαμβάνονται υπόψη, από την Επιτροπή που συγκροτείται δυνάμει της περίπτωσης δ΄ της παραγράφου 3 του άρθρου 31, του Ν. 4485/2017, τα εισοδήματα του τελευταίου φορολογικού έτους, για το οποίο κατά το χρόνο της επιλογής του υποψηφίου στο ΠΜΣ, έχει ολοκληρωθεί η εκκαθάριση φόρου, σύμφωνα με όσα ορίζονται στον Κώδικα Φορολογίας Εισοδήματος.
4. Η αίτηση για απαλλαγή από τα τέλη φοίτησης υποβάλλεται από τον ενδιαφερόμενο στο Τμήμα ύστερα από την ολοκλήρωση της διαδικασίας επιλογής των μεταπτυχιακών φοιτητών. Η οικονομική κατάσταση του υποψηφίου σε καμία περίπτωση δεν αποτελεί λόγο μη επιλογής του στο ΠΜΣ **Όσοι λαμβάνουν υποτροφία από άλλη πηγή, δε δικαιούνται απαλλαγής**.

**Άρθρο 6**

**Πρόγραμμα Σπουδών - Έλεγχος Γνώσεων-Εκπόνηση Μεταπτυχιακής Διπλωματικής Εργασίας**

**Α. Πρόγραμμα Σπουδών**

1.Γλώσσα διδασκαλίας και γλώσσα εκπόνησης της μεταπτυχιακής διπλωματικής εργασίας ορίζεται η αγγλική. Το ΠΜΣ θα πιστώνεται συνολικά με **90** ECTS σύμφωνα με το Ευρωπαϊκό Σύστημα Πιστωτικών Μονάδων. Θα περιλαμβάνει δύο εξάμηνα φοίτησης ενώ στο τρίτο εξάμηνο θα εκπονείται η Μεταπτυχιακή Διπλωματική Εργασία. Συνολικά το προτεινόμενο πρόγραμμα προσφέρει 12 μαθήματα (8 υποχρεωτικά και 4 επιλεγόμενα). και το κάθε ακαδημαϊκό εξάμηνο θα περιλαμβάνει 13 εβδομάδες διδασκαλίας. Στο Α΄ εξάμηνο θα διδάσκονται 4 υποχρεωτικά μαθήματα και 2 επιλεγόμενα εκ των οποίων οι μεταπτυχιακοί φοιτητές θα επιλέγουν το 1. Στο Β΄ εξάμηνο θα διδάσκονται επίσης 4 υποχρεωτικά μαθήματα και 2 επιλεγόμενα εκ των οποίων οι μεταπτυχιακοί φοιτητές θα επιλέγουν το 1. Στο Γ΄ εξάμηνο θα πραγματοποιούν την εκπόνηση της μεταπτυχιακής διπλωματικής εργασίας.

2. Οι σπουδές στο ΠΜΣ αρχίζουν με τα μαθήματα του χειμερινού εξαμήνου ενδεικτικά στα μέσα Οκτωβρίου, ενώ το εαρινό εξάμηνο αρχίζει στα μέσα Φεβρουαρίου και ολοκληρώνεται στο τέλος Ιουνίου. Οι παρακολουθήσεις των κλινικών περιστατικών θα πραγματοποιούνται στις εγκαταστάσεις της Γ΄ Παθολογικής Κλινικής του ΑΠΘ κατά το εαρινό εξάμηνο. Η έναρξη της διπλωματικής εργασίας (ανάληψη θέματος, προετοιμασία-παρουσίαση διαγράμματος μελέτης) γίνεται στο Β΄ εξάμηνο και ολοκληρώνεται (συγγραφή –παρουσίαση) με τη λήξη του Γ΄ εξαμήνου.

3. Για την απόκτηση του Διπλώματος Μεταπτυχιακών Σπουδών (Δ.Μ.Σ.), ο μεταπτυχιακός φοιτητής απαιτείται να συμπληρώσει συνολικά 90 ECTS, ως εξής:

α) Εξήντα (60 ECTS) από την επιτυχή παρακολούθηση στα προσφερόμενα μαθήματα, τη συμμετοχή στην παρακολούθηση των κλινικών περιστατικών και την έναρξη της διπλωματικής μεταπτυχιακής εργασίας.

β) Τριάντα (30) ECTS από την εκπόνηση και παρουσίαση της διπλωματικής μεταπτυχιακής εργασίας.

4. Ο παρακάτω Πίνακας παρουσιάζει τις ώρες διδασκαλίας και τις ακαδημαϊκές πιστωτικές μονάδες ανά μάθημα καθώς και στο σύνολο του προγράμματος. Κάθε ECTS αντιστοιχεί σε 25 ώρες φόρτου εργασίας. Η κατανομή των μαθημάτων και των εκπαιδευτικών δραστηριοτήτων ανά εξάμηνο ορίζεται ως εξής:

|  |  |
| --- | --- |
| **Α΄ΕΞΑΜΗΝΟ** |  |
| **Μαθήματα Υποχρεωτικά** | **Ώρες διδασκαλίας μαθήματος/εβδομάδα** | **ECTS** |
| Α1. Αρτηριακή υπέρταση Ι | 3 | 6 |
| Α2. Λιπίδια | 3 | 6 |
| Α3. Σακχαρώδης Διαβήτης Ι | 3 | 6 |
| Α4. Παχυσαρκία, Διατροφή και Άσκηση | 3 | 6 |
| **Μαθήματα Επιλεγόμενα** |  |  |
| Α5. Καρδιαγγειακή Νόσος στα παιδιά**Ή** Α6. Μεθοδολογία εκπόνησης ερευνητικής εργασίας | 2 | 6 |
| **Σύνολο ECTS και ωρών διδασκαλίας Α΄ εξαμήνου** | **182** | **30** |
| **Β΄ΕΞΑΜΗΝΟ** |  |
| **Μαθήματα Υποχρεωτικά** | **Ώρες διδασκαλίας μαθήματος/εβδομάδα** | **ECTS** |
| Β1. Αρτηριακή υπέρταση ΙΙ  | 3 | 6 |
| Β2. Σακχαρώδης διαβήτης ΙΙ  | 3 | 6 |
| Β3. Βλάβες σε όργανα στόχους  | 3 | 6 |
| Β4. Νεότερες τεχνολογίες στη διάγνωση και παρακολούθηση του καρδιαγγειακού κινδύνου | 3 | 6 |
| **Μαθήματα επιλεγόμενα** |  |  |
| Β5. Μετα-ανάλυση και καρδιαγγειακός κίνδυνος**Ή** Β6. Παρακολούθηση κλινικών περιστατικών καρδιαγγειακού κινδύνου | 2 | 6 |
| **Σύνολο ECTS και ωρών διδασκαλίας Β΄ εξαμήνου** | **182** | **30** |
| **Γ΄ΕΞΑΜΗΝΟ** |  |
| Εκπόνηση μεταπτυχιακής διπλωματικής εργασίας (thesis) | - | **30** |
| **Σύνολο διδακτικών ωρών ΠΜΣ** | **364** |  |
| **Σύνολο ECTS του ΠΜΣ** |  | **90** |

6. Με πρόταση της ΣΕ μπορεί να γίνεται τροποποίηση και ανακατανομή του προγράμματος των μαθημάτων. Η τροποποίηση των μαθημάτων γίνεται με απόφαση της Συνέλευσης του Τμήματος Ιατρικής ΑΠΘ και επικύρωση της απόφασης από τη Σύγκλητο του ΑΠΘ.

7. Οι μεταπτυχιακοί φοιτητές είναι υποχρεωμένοι να παρακολουθούν ανελλιπώς όλες τις δραστηριότητες του ΠΜΣ. Η παρακολούθηση όλων των μαθημάτων του ΠΜΣ, η ενεργός συμμετοχή στις ερευνητικές δραστηριότητες του ΠΜΣ, στα σεμινάρια, και διαλέξεις είναι υποχρεωτική. Το όριο απουσιών που δικαιούται ο/η κάθε ΜΦ είναι έως δύο (2) ανά μάθημα, ανεξάρτητα εάν πρόκειται για δικαιολογημένες ή αδικαιολόγητες. Με τρεις (3) απουσίες, εκπονεί ειδική συμπληρωματική εργασία με την έγκριση του/της διδάσκοντα/ουσας. Πέραν των τριών (3) απουσιών, υποχρεούται να αναπληρώσει το μάθημα.

8. Η επαρκής παρακολούθηση των μαθημάτων αποδεικνύεται από την υπογραφή των διδασκόντων στο παρουσιολόγιο. Οι διδάσκοντες/ουσες οφείλουν να επιβεβαιώνουν τις παρουσίες και την πραγματοποίηση του μαθήματος με την υπογραφή τους στην αντίστοιχη στήλη.

9. Με την περάτωση διδασκαλίας κάθε μαθήματος, οι μεταπτυχιακοί φοιτητές συμπληρώνουν (διατηρώντας την ανωνυμία τους) ειδικό ερωτηματολόγιο, μέσω της πλατφόρμας της ΜΟΔΙΠ, το οποίο χρησιμοποιείται για την αξιολόγηση των διδασκόντων και την αναμόρφωση του ΠΜΣ.

**Β. Έλεγχος γνώσεων**

1. Η αξιολόγηση των μεταπτυχιακών φοιτητών και η επίδοσή τους στα μαθήματα πραγματοποιείται στο τέλος κάθε εξαμήνου και περιλαμβάνει

Α) Γραπτές εξετάσεις

Β) Προφορικές εξετάσεις

Γ) Εκπόνηση εργασιών καθ’ όλη τη διάρκεια του εξαμήνου.

2. Η βαθμολογική κλίμακα για την αξιολόγηση της επίδοσης των μεταπτυχιακών φοιτητών ορίζεται από μηδέν (0) έως δέκα (10), ως εξής:

Άριστα (8,5 έως 10)

Λίαν Καλώς (6,5 έως 8,5 μη συμπεριλαμβανομένου)

Καλώς (6 έως 6,5 μη συμπεριλαμβανομένου).

3. Προβιβάσιμος βαθμός στις εξετάσεις των μαθημάτων του ΠΜΣ και της διπλωματικής εργασίας ορίζεται ο μεγαλύτερος ή ίσος του 6. Ο τελικός βαθμός του Διπλώματος Μεταπτυχιακών Σπουδών προσδιορίζεται από την επίδοση του φοιτητή στα μαθήματα, και στη μεταπτυχιακή διπλωματική εργασία.

**Γ. Εκπόνηση Μεταπτυχιακής Διπλωματικής Εργασίας**

1. Για την εκπόνηση της Μεταπτυχιακής Διπλωματικής Εργασίας (άρθρο 34, παρ. 4 του Ν.4485/2017), η Συντονιστική Επιτροπή, ύστερα από αίτηση του υποψηφίου, στην οποία αναγράφεται ο προτεινόμενος τίτλος της μεταπτυχιακής διπλωματικής εργασίας, ο προτεινόμενος επιβλέπων και η περίληψη της προτεινόμενης εργασίας, ορίζει τον/την επιβλέποντα/ουσα αυτής. Ο επιβλέπων είναι μέλος Δ.Ε.Π. ή διδάσκων σύφωνα με τις κατηγορίες διδασκόντων ή επισκέπτης διδάσκων της ημεδαπής ή αλλοδαπής με την ίδια ή συναφή επιστημονική ειδικότητα με το γνωστικό αντικείμενο το ΠΜΣ. Ταυτόχρονα συγκροτείται Τριμελής Συμβουλευτική Επιτροπή για την έγκριση της Μεταπτυχιακής Διπλωματικής Εργασίας στην οποία το ένα μέλος είναι ο Επιβλέπων. Τα μέλη της Τριμελούς Συμβουλευτικής Επιτροπής μπορεί να είναι μέλη Δ.Ε.Π., διδάσκοντες ή επισκέπτες διδάσκοντες (της ημεδαπής ή αλλοδαπής), με την ίδια ή συναφή επιστημονική ειδικότητα με το γνωστικό αντικείμενο του ΠΜΣ

2. Αλλαγή του επιβλέποντα/της επιβλέπουσας μπορεί να γίνει σε εξαιρετικές περιπτώσεις με αίτηση του/της επιβλέποντα/επιβλέπουσας ή του/της μεταπτυχιακού/ής φοιτητή/τριας στη Σ.Ε. του ΠΜΣ και απόφαση της Συνέλευσης του οικείου τμήματος. Εφόσον έχει συσταθεί η τριμελής συμβουλευτική επιτροπή, ο επιβλέπων/η επιβλέπουσα αντικαθίσταται από ένα από τα εναπομένοντα μέλη της τριμελούς επιτροπής, διαφορετικά από άλλο μέλος Δ.Ε.Π. με πρόταση της Σ.Ε. του ΠΜΣ και απόφαση της Συνέλευσης του Τμήματος.

3. Η παρουσίαση της Μεταπτυχιακής Διπλωματικής Εργασίας υποστηρίζεται ενώπιον της Τριμελούς Συμβουλευτικής Επιτροπής σε ημερομηνία και τόπο που ορίζεται από τη Συνέλευση του Τμήματος. Κατόπιν της έγκρισής της από την Επιτροπή, αναρτάται υποχρεωτικά στο διαδικτυακό τόπο της οικείας Σχολής. Στην υποστήριξη της μεταπτυχιακής διπλωματικής εργασίας ο μεταπτυχιακός φοιτητής μπορεί να προσέλθει με την προϋπόθεση ότι έχει περατώσει επιτυχώς τις εξετάσεις σε όλα τα μαθήματα.

4. Η διπλωματική εργασία μπορεί να είναι ερευνητική ή συστηματική μελέτη ανασκόπησης και ως γλώσσα εκπόνησής της ορίζεται η αγγλική. Και στις δύο περιπτώσεις θα υπάρχει αναλυτική έκθεση του τρόπου επιλογής των συγκεκριμένων βιβλιογραφικών αναφορών καθώς και διατύπωση συγκεκριμένου ερευνητικού ερωτήματος με βάση την αναγνώριση ύπαρξης κενού στην βιβλιογραφία. Η διάρθρωση της εργασίας θα είναι η ακόλουθη: περίληψη, εισαγωγή, μεθοδολογία και υλικό, αποτελέσματα, συζήτηση, συμπέρασμα. Η τεκμηρίωση και η συγγραφή της διπλωματικής εργασίας θα γίνεται στην αγγλική γλώσσα.

5. Για να εγκριθεί μια Μεταπτυχιακή Διπλωματική Εργασία, πρέπει να ανταποκρίνεται στις παρακάτω απαιτήσεις:

* Το θέμα και το περιεχόμενο της εργασίας να είναι συναφές με το γνωστικό αντικείμενο του ΠΜΣ
* Η πραγμάτευση του θέματος, χωρίς κατ’ ανάγκη να έχει παντελώς νέα στοιχεία, να γίνεται με τέτοιο τρόπο προσέγγισης των πηγών και της βιβλιογραφίας, ώστε να παρουσιάζεται η προσωπική ερευνητική προσπάθεια και επίδοση του υποψηφίου.

6. Με απόφαση της Συνέλευσης του Τμήματος είναι δυνατόν να παρατείνεται κατά ένα (1) έτος ο χρόνος σύνταξης και κατάθεσης της μεταπτυχιακής διπλωματικής εργασίας. Η κατατεθείσα εργασία κρίνεται το αργότερο εντός τριμήνου από την υποβολή της. Αν παρέλθει η προθεσμία αυτή, το θέμα διαγράφεται από τον κατάλογο και ο κύκλος σπουδών θεωρείται ότι δεν ολοκληρώθηκε.

7. Όταν περατωθεί η εκπόνηση και συγγραφή της εργασίας, υποβάλλεται σε τέσσερα (4) αντίτυπα στη Γραμματεία του ΠΜΣ, με τη σύμφωνη γνώμη του επιβλέποντος καθηγητή ότι πληροί τις προϋποθέσεις για να εισαχθεί προς κρίση και ορίζεται από τη Σ.Ε. η ημερομηνία της προφορικής της εξέτασης.

8. Η Μ.Δ.Ε. βαθμολογείται από τον επιβλέποντα και τα δύο μέλη χωριστά και ο βαθμός κοινοποιείται στη Γραμματεία του ΠΜΣ. Ο μέσος όρος των τριών βαθμολογητών είναι ο τελικός βαθμός της Μ.Δ.Ε.

9. Για την τελική κρίση της ΜΔΕ ο μεταπτυχιακός φοιτητής οφείλει να την υποστηρίξει ενώπιον της εξεταστικής επιτροπής. Η ημερομηνία και ο τόπος υποστήριξης της διπλωματικής εργασίας ορίζεται κατόπιν συνεννόησης με τη ΣΕ του ΠΜΣ Στην υποστήριξη παρίστανται τα μέλη της Τριμελούς Συμβουλευτικής Επιτροπής και η παρουσίαση μπορεί να είναι και δημόσια.

10. Ο μέσος όρος της βαθμολογίας της ΜΔΕ από τα μέλη της εξεταστικής επιτροπής δεν μπορεί να είναι μικρότερος του 6, αλλιώς θεωρείται απορριπτέα και ο φοιτητής δεν ολοκληρώνει τη φοίτηση.

11.Μετά την παρουσίαση της εργασίας και με ευθύνη του επιβλέποντος συντάσσεται πρακτικό αξιολόγησης που υπογράφεται από τα μέλη της εξεταστικής επιτροπής.

12. Προϋπόθεση για τη εξέταση της μεταπτυχιακής διπλωματικής εργασίας είναι ο φοιτητής να έχει ολοκληρώσει όλες τις ακαδημαϊκές και οικονομικές υποχρεώσεις του.

**Άρθρο 7**

**Υποτροφίες**

Ο οικείος Κανονισμός Μεταπτυχιακών Σπουδών προβλέπει τη χορήγηση υποτροφίας σε μεταπτυχιακούς φοιτητές, μετά από πρόταση της ΣΕ και απόφαση της Συνέλευσης του Τμήματος. Οι υποτροφίες δίνονται με βάση ακαδημαϊκά, αντικειμενικά κριτήρια (ενδεικτικά αφορούν φοιτητές κανονικής φοίτησης, υψηλό μέσο όρος βαθμολογίας προηγούμενου εξαμήνου, κλπ), ή προσφορά υπηρεσιών και πρέπει να εγγράφονται στον εγκεκριμένο προϋπολογισμό του ΠΜΣ Οι όροι χορήγησης, οι υποχρεώσεις και τα δικαιώματα των υποτρόφων καθορίζονται με απόφαση της Συνέλευσης του Τμήματος. Ειδικότερα στο ΠΜΣ με τίτλο “Cardiovascular Disease” προβλέπεται ετησίως η χορήγηση μίας (1) υποτροφίας αριστείας με την απαλλαγή ποσοστού 50% της καταβολής των τελών φοίτησης στον/στην φοιτητή/τρια που θα ολοκληρώνει το πρόγραμμα σπουδών στον προβλεπόμενο χρόνο συγκεντρώνοντας την υψηλότερη βαθμολογία. Η εν λόγω υποτροφία θα δίνεται , μετά από σχετικό αίτημα στον ΕΛΚΕ ΑΠΘ, για την επιστροφή του 50% των τελών φοίτησης.

**Άρθρο 8**

**Διδακτικό Προσωπικό**

**(άρθρα 36 και 45 του Ν. 4485/2017)**

Τη διδασκαλία των μαθημάτων στα ΠΜΣ, μπορούν να αναλαμβάνουν:

1. Μέλη ΔΕΠ του οικείου Τμήματος.
2. Μέλη της κατηγορίας Ε.Ε.Π., Ε.ΔΙ.Π. και Ε.Τ.Ε.Π. του οικείου Τμήματος και κάτοχοι διδακτορικού διπλώματος.
3. Διδάσκοντες σύμφωνα με το Π.Δ. 407/80 του Τμήματος Ιατρικής.
4. Με αιτιολογημένη απόφαση της Συνέλευσης του Τμήματος, σε περίπτωση που δεν επαρκεί το διδακτικό προσωπικό των κατηγοριών που αναφέρονται παραπάνω, μπορεί να ανατεθεί διδακτικό έργο σε μέλη ΔΕΠ άλλων Τμημάτων του ίδιου ΑΕΙ ή να προσκληθούν μέλη ΔΕΠ άλλων ΑΕΙ ή ερευνητών από ερευνητικά κέντρα του άρθρου 13Α του Ν. 4310/2014 (Α΄ 258), συμπεριλαμβανομένων των ερευνητικών κέντρων της Ακαδημίας Αθηνών και του Ιδρύματος Ιατροβιολογικών Ερευνών της Ακαδημίας Αθηνών. Επιπλέον η Συνέλευση του Τμήματος Ιατρικής με απόφασή της, έχοντας υπόψη την εισήγηση του Διευθυντή του ΠΜΣ, μπορεί να καλέσει, ως «επισκέπτες», καταξιωμένους επιστήμονες που έχουν θέση ή προσόντα καθηγητή ή ερευνητή σε ερευνητικό κέντρο, επιστήμονες αναγνωρισμένου κύρους με εξειδικευμένες γνώσεις ή σχετική εμπειρία στο γνωστικό αντικείμενο του ΠΜΣ από την ημεδαπή ή την αλλοδαπή, σύμφωνα με τα οριζόμενα στην παρ. 5 του άρθρου 36 όπως ισχύε για την κάλυψη εκπαιδευτικών αναγκών του ΠΜΣ.
5. Σε κάθε περίπτωση η ανάθεση διδασκαλίας των μαθημάτων του ΠΜΣ αποφασίζεται από τη Συνέλευση του Τμήματος, ύστερα από εισήγηση της ΣΕ.
6. Στις υποχρεώσεις των διδασκόντων περιλαμβάνονται μεταξύ άλλων η περιγραφή του μαθήματος ή των διαλέξεων, η παράθεση σχετικής βιβλιογραφίας, ο τρόπος εξέτασης του μαθήματος και η επικοινωνία με τους/τις μεταπτυχιακούς/κες φοιτητές/τριες.
7. Η αξιολόγηση των διδασκόντων από τους μεταπτυχιακούς φοιτητές γίνεται μέσω του πληροφοριακού συστήματος της ΜΟΔΙΠ-ΑΠΘ, μετά την ολοκλήρωση των παραδόσεων του μαθήματος και πριν την εξεταστική περίοδο.
8. Για περιπτώσεις σοβαρών τεκμηριωμένων παραπόνων των φοιτητών, η Συνέλευση του Τμήματος, μετά από εισήγηση της Σ.Ε. αποφασίζει για τη λήψη των ενδεδειγμένων μέτρων για τη θεραπεία των προβλημάτων που έχουν διαπιστωθεί (σύσταση, αντικατάσταση διδάσκοντα).

**Άρθρο 9**

**Έσοδα ΠΜΣ - Διαδικασία Οικονομικής Διαχείρισης**

**(άρθρο 37 του Ν. 4485/2017)**

Τα έσοδα των ΠΜΣ προέρχονται από:

α) δωρεές, παροχές, κληροδοτήματα και κάθε είδους χορηγίες φορέων του δημόσιου τομέα, όπως οριοθετείται στην περίπτωση α΄ της παρ. 1 του άρθρου 14 του Ν. 4270/2014 (Α΄ 143) ή του ιδιωτικού τομέα,

β) πόρους από ερευνητικά προγράμματα,

γ) πόρους από προγράμματα της Ευρωπαϊκής Ένωσης ή άλλων διεθνών οργανισμών,

δ) μέρος των εσόδων των Ειδικών Λογαριασμών Κονδυλίων Έρευνας (Ε.Λ.Κ.Ε.) των Α.Ε.Ι.,

ε) κάθε άλλη νόμιμη αιτία,

στ) από την καταβολή τελών φοίτησης

και τυχόν πιστώσεις από:

Α τον προϋπολογισμό των Α.Ε.Ι. και των συνεργαζόμενων για την οργάνωσή του φορέων

Β) τον προϋπολογισμό του Υπουργείου Παιδείας, Έρευνας και Θρησκευμάτων,

1. Σύμφωνα με το άρθρο 37 παρ. 4 του Ν. 4485/2017 η διαχείριση των εσόδων του ΠΜΣ γίνεται από τον ΕΛΚΕ και κατανέμεται κατά 70% σε λειτουργικά έξοδα του προγράμματος και κατά 30% σε λειτουργικά έξοδα του Ιδρύματος.

2. Επιπρόσθετα υπενθυμίζεται ότι σύμφωνα με την παρ. 6 του ίδιου άρθρου τα Α.Ε.Ι., -αντιστοίχως τα Τμήματα στα οποία λειτουργούν ΠΜΣ- οφείλουν **ετησίως** να δημοσιεύουν, με ανάρτηση στην ιστοσελίδα τους, απολογισμό εσόδων-εξόδων, με αναγραφή της κατανομής των δαπανών ανά κατηγορία και *ιδίως το ύψος των τελών φοίτησης, των αμοιβών των διδασκόντων στα ΠΜΣ και του αριθμού των διδασκόντων που τις εισέπραξαν.*

3. Στο ΠΜΣ με τίτλο “MSc-Cardiovascular Disease” οι δαπάνες λειτουργίας του θα καλύπτονται από τέλη φοίτησης που θα ανέρχονται στις τρεις χιλιάδες ευρώ **(3.000 €)** ανά φοιτητή για το συνολικό κόστος φοίτησης. Οι φοιτητές θα προκαταβάλουν το ποσό των 1500€ μέχρι και 15 ημέρες μετά την εγγραφή τους και το υπόλοιπο ποσό θα δίνε.ται στην αρχή του 3ου εξαμήνου. Το ποσό θα καταβάλλεται στον Ειδικό Λογαριασμό Κονδυλίων Έρευνας ΑΠΘ.

**Άρθρο 10**

**Διοικητική Υποστήριξη - Υλικοτεχνική Υποδομή**

**(άρθρο 45 παρ. 1 εδαφ. ιε΄ του Ν. 4485/2017)**

1. Το Τμήμα Ιατρικής ΑΠΘ έχοντας μεγάλη εμπειρία στην οργάνωση και λειτουργία προγραμμάτων μεταπτυχιακών σπουδών αναλαμβάνει τη διοικητική και τεχνική υποστήριξη του παρόντος ΠΜΣ.

2. Σε περίπτωση που δεν επαρκεί το υφιστάμενο διοικητικό προσωπικό προβλέπεται η απασχόληση εξωτερικού συνεργάτη στη Γραμματεία του ΠΜΣ, για την απρόσκοπτη διεκπεραίωση των αναγκών λειτουργίας του. Η Γραμματεία του ΠΜΣ επιλαμβάνεται των εγγραφών των σπουδαστών, της τήρησης της βαθμολογίας, τις αξιολογήσεις των διδασκόντων, την τήρηση παρουσιολογίων/μάθημα, την έκδοση και χορήγηση των τίτλων σπουδών, των πιστοποιητικών και βεβαιώσεων, της οικονομικής διαχείρισης των εσόδων του ΠΜΣ και γενικότερα διεκπεραιώνει τρέχοντα θέματα που αφορούν στους διδάσκοντες, στους μεταπτυχιακούς φοιτητές, στην επικοινωνία με τις διάφορες διοικητικές υπηρεσίες και τους συνεργαζόμενους φορείς, καθώς και θέματα προβολής και προώθησης του ακαδημαϊκού και ερευνητικού έργου που επιτελείται στο πλαίσιο του ΠΜΣ

3. Η τεχνική υποστήριξη της λειτουργίας του προγράμματος εξασφαλίζεται κεντρικά από εξειδικευμένο τεχνικό προσωπικό του Κέντρου Ηλεκτρονικής Διακυβέρνησης του ΑΠΘ, το υφιστάμενο τεχνικό προσωπικό της Γενικής Διεύθυνσης Τεχνικών Υπηρεσιών και Μηχανοργάνωσης του ΑΠΘ και το τεχνικό προσωπικό του Τμήματος Ιατρικής ΑΠΘ.

4. Για την υλοποίηση της διδασκαλίας των μαθημάτων του προγράμματος θα χρησιμοποιηθεί η υφιστάμενη κτιριακή και υλικοτεχνική υποδομή του Τμήματος Ιατρικής ΑΠΘ. Οι παρακολουθήσεις των κλινικών περιστατικών θα πραγματοποιούνται στις εγκαταστάσεις της Γ΄ Παθολογικής Κλινικής του ΑΠΘ. Οι παρακολουθήσεις θα γίνονται υπό την επίβλεψη των διδασκόντων και θα περιλαμβάνουν την επιστημονική ανάλυση των περιστατικών.

5. Κάθε χρόνο δημοσιεύεται και αναρτάται Οδηγός Σπουδών στην ιστοσελίδα του ΠΜΣ, ο οποίος περιλαμβάνει το πρόγραμμα μαθημάτων, τα ονόματα των διδασκόντων/ουσών, τα δικαιώματα (υποτροφίες, διδακτικά βιβλία, βοηθήματα κ.λπ.) των μεταπτυχιακών φοιτητών/τριών, τις υποχρεώσεις των μεταπτυχιακών φοιτητών/τριών, καθώς και πληροφορίες για τη λειτουργία των σπουδαστηρίων, των εργαστηρίων και των βιβλιοθηκών του Τμήματος.

**Άρθρο 11**

**Τελετή Αποφοίτησης**

**(άρθρο 45, παρ. 1 εδαφ. ιε΄του Ν. 4485/2017)**

Το τελετουργικό αποφοίτησης και η τελετή απονομής των τίτλων σπουδών ορίζεται με απόφαση της Συνέλευσης του Τμήματος Ιατρικής ΑΠΘ και δύναται να είναι δημόσια τελετή.

**Άρθρο 12**

**Τύπος Απονεμόμενου Διπλώματος Μεταπτυχιακών Σπουδών**

**(άρθρο 45 παρ. 1 εδαφ. ιε΄ του Ν. 4485/2017)**

1. Ο τίτλος του Διπλώματος Μεταπτυχιακών Σπουδών (ΔΜΣ) απονέμεται από το ΠΜΣ του Τμήματος Ιατρικής ΑΠΘ. Το ΔΜΣ εκδίδεται από τη Γραμματεία του ΠΜΣ. Στο ΔΜΣ αναγράφονται: το Τμήμα Ιατρικής που οργανώνει και λειτουργεί το ΠΜΣ, η χρονολογία περάτωσης των σπουδών, η χρονολογία έκδοσης του ΔΜΣ, ο αριθμός πρωτοκόλλου αποφοίτησης, ο τίτλος του ΠΜΣ, τα ταυτοποιητικά στοιχεία του μεταπτυχιακού φοιτητή και ο χαρακτηρισμός αξιολόγησης (Καλώς, Λίαν Καλώς ή Άριστα).

2. Στον απόφοιτο του ΠΜΣ μπορεί να χορηγείται, πριν την απονομή, βεβαίωση επιτυχούς παρακολούθησης και περάτωσης του Προγράμματος.

3. Επιπλέον του ΔΜΣ χορηγείται Παράρτημα Διπλώματος [άρθρο 15 του Ν. 3374/2005 και της Υ.Α. Φ5/89656/ΒΕ/13-8-2007 (ΦΕΚ 1466 τ. Β΄)], το οποίο είναι ένα επεξηγηματικό έγγραφο που παρέχει πληροφορίες σχετικά με την φύση, το επίπεδο, το γενικότερο πλαίσιο εκπαίδευσης, το περιεχόμενο και το καθεστώς των σπουδών, οι οποίες ολοκληρώθηκαν με επιτυχία και δεν υποκαθιστά τον επίσημο τίτλο σπουδών ή την αναλυτική βαθμολογία μαθημάτων που χορηγούν τα Ιδρύματα.

**Άρθρο 13**

**Λογοκλοπή**

1. Καταθέτοντας οποιαδήποτε μεταπτυχιακή εργασία, ο μεταπτυχιακός φοιτητής υποχρεούται να αναφέρει αν χρησιμοποίησε το έργο και τις απόψεις άλλων.

2. Η αντιγραφή θεωρείται σοβαρό ακαδημαϊκό παράπτωμα. Λογοκλοπή θεωρείται η αντιγραφή εργασίας κάποιου άλλου, καθώς και η χρησιμοποίηση εργασίας άλλου δημοσιευμένης ή μη, χωρίς τη δέουσα αναφορά. Η παράθεση οποιουδήποτε υλικού τεκμηρίωσης, ακόμη και από μελέτες του ιδίου του υποψηφίου, χωρίς σχετική αναφορά, μπορεί να στοιχειοθετήσει απόφαση της Συνέλευσης του οικείου Τμήματος για διαγραφή του.

3. Στις παραπάνω περιπτώσεις και μετά από αιτιολογημένη εισήγηση του επιβλέποντος Καθηγητή η Συνέλευση του οικείου Τμήματος μπορεί να αποφασίσει τη διαγραφή του.

4. Οποιοδήποτε παράπτωμα ή παράβαση ακαδημαϊκής δεοντολογίας παραπέμπεται στη ΣΕ, η οποία εισηγείται στη Συνέλευση του Τμήματος για αντιμετώπιση του προβλήματος. Ως παραβάσεις θεωρούνται και τα παραπτώματα της αντιγραφής ή της λογοκλοπής και γενικότερα κάθε παράβαση των διατάξεων περί πνευματικής ιδιοκτησίας από μεταπτυχιακό φοιτητή κατά τη συγγραφή εργασιών στο πλαίσιο των μαθημάτων ή την εκπόνηση μεταπτυχιακής διπλωματικής εργασίας όπως σχετικές διατάξεις ν.Ν.5343/1932 (άρθρα 120 έως 123), ΠΔ 160/2008 (23 έως 25).

**Άρθρο 14**

**Μεταβατικές ρυθμίσεις**

1. Οι διατάξεις του παρόντος Κανονισμού λειτουργίας του ΠΜΣ μπορούν να τροποποιούνται, μετά από τεκμηριωμένη εισήγηση της ΣΕ, απόφαση της Συνέλευσης του Τμήματος και επικύρωση αυτής από τη Σύγκλητο του Α.Π.Θ.

2. Οποιοδήποτε θέμα προκύψει στο μέλλον που δεν καλύπτεται από την σχετική νομοθεσία ή τον οικείο Κανονισμό Μεταπτυχιακών Σπουδών, θα αντιμετωπίζεται με αποφάσεις της Συνέλευσης του Τμήματος και της Συγκλήτου του Ιδρύματος, με τροποποίηση του Κανονισμού και δημοσίευση στην Εφημερίδα της Κυβερνήσεως.

**ΜΕΡΟΣ Β΄**

**Περιεχόμενο μαθημάτων**

Το πρόγραμμα σπουδών περιλαμβάνει δώδεκα (12) μαθήματα εκ των οποίων οκτώ (8) υποχρεωτικά και τέσσερα (4) επιλεγόμενα. Ακολουθεί ενδεικτική περιγραφή του γνωστικού περιεχομένου κάθε μαθήματος ανά εξάμηνο σπουδών:

**Α’ Εξάμηνο**

Αρτηριακή Υπέρταση Ι: Το μάθημα περιλαμβάνει την παρουσίαση των επιδημιολογικών στοιχείων σχετικά με τον επιπολασμό και την επίπτωση της αρτηριακής πίεσης τόσο στην Ελλάδα όσο και στο εξωτερικό. Στο πρώτο μέρος του μαθήματος αυτού θα αναπτυχθούν επίσης πλήρως οι σύμπλοκοι παθοφυσιολογικοί μηχανισμοί ανάπτυξης και εξέλιξης της ιδιοπαθούς και δευτεροπαθούς υπέρτασης καθώς επίσης και η αιτιοπαθογένεια αυτής. Σκοπός του πρώτου μέρους του μαθήματος της Αρτηριακής Υπέρτασης είναι η σε βάθος κατανόηση της νόσου σε θεωρητικό επίπεδο.

Λιπίδια: Στο μάθημα αυτό θα παρουσιαστεί ο επιπολασμός και η επίπτωση της δυσλιπιδαιμίας στην Ελλάδα και στο εξωτερικό και θα αναδειχθεί η σπουδαιότητα και η πολυπλοκότητα της νόσου. Θα γίνει παρουσίαση των παθοφυσιολογικών μηχανισμών τόσο της υπερχοληστερολαιμίας (και της οικογενούς μορφής της) όσο και της αιτιοπαθογένειας αυτής. Θα παρουσιαστούν οι κατευθυντήριες οδηγίες, ο διαγνωστικός και ο θεραπευτικός αλγόριθμος αντιμετώπισης των ασθενών με υπερχοληστερολαιμία. Τέλος, θα γίνει παρουσίαση διαφόρων κλινικών περιστατικών με σκοπό ο μεταπτυχιακός φοιτητής να καταρτιστεί όχι μόνο σε θεωρητικό αλλά και πρακτικό επίπεδο.

Σακχαρώδης Διαβήτης Ι: Το μάθημα περιλαμβάνει την παρουσίαση των επιδημιολογικών στοιχείων σχετικά με τον επιπολασμό και την επίπτωση του Σακχαρώδους Διαβήτη τύπου Ι και ΙΙ τόσο στην Ελλάδα όσο και στο εξωτερικό. Στο πρώτο μέρος του μαθήματος αυτού θα αναπτυχθούν επίσης πλήρως οι παθοφυσιολογικοί μηχανισμοί ανάπτυξης και εξέλιξης των διαφόρων μορφών του Σακχαρώδους Διαβήτη καθώς επίσης και η αιτιοπαθογένεια αυτών. Σκοπός του πρώτου μέρους του μαθήματος του Σακχαρώδη Διαβήτη είναι η σε βάθος κατανόηση της νόσου σε θεωρητικό επίπεδο.

Παχυσαρκία, Διατροφή και Άσκηση: Στο μάθημα αυτό θα αναλυθεί ο πρωταγωνιστικός ρόλος της παχυσαρκίας και της έλλειψης άσκησης στην ανάπτυξη καρδιαγγειακής νόσου ή/και στην αύξηση του καρδιαγγειακού κινδύνου. Επίσης , θα αναλυθεί η σπουδαιότητα της απώλειας βάρους, της διατροφής και της άσκησης στην αντιμετώπιση των ασθενών με παράγοντες καρδιαγγειακού κινδύνου ή και εγκατεστημένη καρδιαγγειακή νόσο. Θα παρουσιαστούν αντίστοιχα κλινικά περιστατικά τεκμηριωμένα με τις ισχύουσες ιατρικές γνώσεις βασισμένες στην παρατήρηση και την ένδειξη (evidence based medicine).

Kαρδιαγγειακός Κίνδυνος στα παιδιά: Στο μάθημα αυτό θα αναλυθούν πλήρως τα νοσήματα που ενέχονται στην ανάπτυξη του καρδιαγγειακού κινδύνου και της καρδειαγγειακής νόσου σε παιδιά και εφήβους. Θα παρουσιαστούν επίσης οι διαγνωστικοί και θεραπευτικοί αλγόριθμοι αντιμετώπισης αλλά και παρακολούθησης των παιδιών και των εφήβων με παράγοντες καρδιαγγειακού κινδύνου. Ακόμη, θα παρουσιαστούν οι μελέτες συσχέτισης παραγόντων καρδιαγγειακού κινδύνου της νεογνικής, παιδικής και εφηβικής ηλικίας με την εμφάνιση καρδιαγγειακής νόσου στον ενήλικο πληθυσμό.

Συγγραφή εργασίας: Στο μάθημα αυτό θα παρουσιαστεί ο τρόπος συγγραφής κάθε τύπου επιστημονικής εργασίας (περίληψη συνεδρίου, γράμμα στον συντάκτη ενός περιοδικού, αναφορά περιστατικού, ανασκόπηση, συστηματική ανασκόπηση και συγγραφή ερευνητικής εργασίας). Σκοπός του συγκεκριμένου μαθήματος είναι η πλήρης αυτονομία του μεταπτυχιακού φοιτητή στην συγγραφή τόσο της πτυχιακής του εργασίας όσο και οποιουδήποτε άλλου είδους επιστημονικής εργασίας επιθυμεί να δημοσιεύσει στο μέλλον.

**Β’ Εξάμηνο**

Αρτηριακή Υπέρταση ΙΙ: Στο δεύτερο μέρος του μαθήματος της Αρτηριακής Υπέρτασης θα παρουσιαστούν οι ισχύουσες κατευθυντήριες οδηγίες Ευρώπης και Αμερικής, καθώς και τυχόν διαφορές τους. Επίσης θα παρουσιαστεί αναλυτικά ο αλγόριθμος προσέγγισης του υπερτασικού ασθενούς και η φαρμακευτική φαρέτρα για τη διαχείριση του κάθε ασθενούς εξατομικευμένα. Τέλος, θα γίνει παρουσίαση διαφόρων περιστατικών αντιμετώπισης ασθενών με υπέρταση ή και τυχόν άλλες συν-νοσηρότητες. Σκοπός του δεύτερου μέρους του μαθήματος της Αρτηριακής Υπέρτασης είναι τόσο η γνώση των ισχύοντων κατευθυντήριων οδηγιών όσο και η γνώση και ικανότητα αντιμετώπισης υπερτασικών ασθενών στην πράξη.

Σακχαρώδης Διαβήτης ΙΙ: Στο δεύτερο μέρος του μαθήματος του Σακχαρώδη Διαβήτη θα παρουσιαστούν οι ισχύουσες κατευθυντήριες οδηγίες. Επίσης θα παρουσιαστεί αναλυτικά ο αλγόριθμος προσέγγισης του ασθενούς με διαβήτη και η φαρμακευτική φαρέτρα για τη διαχείριση του κάθε ασθενούς εξατομικευμένα. Τέλος, θα γίνει παρουσίαση διαφόρων περιστατικών αντιμετώπισης ασθενών με διαβήτη ή και τυχόν άλλες συν-νοσηρότητες. Σκοπός του δεύτερου μέρους του μαθήματος του Σακχαρώδους Διαβήτη είναι τόσο η γνώση των ισχύοντων κατευθυντήριων οδηγιών όσο και η γνώση και ικανότητα αντιμετώπισης διαβητικών ασθενών στην πράξη.

Βλάβες σε όργανα στόχο: Το μάθημα αυτό στοχεύει στη λεπτομερή ανάλυση όλων των βλαβών σε όργανα στόχο που μπορεί να παρουσιαστούν σε έναν ασθενή με έναν ή και περισσότερους παράγοντες καρδιαγγειακού κινδύνου. Πέραν της παρουσίασης των παθοφυσιολογικών μηχανισμών, θα γίνει και αναφορά στην προσέγγιση και αντιμετώπιση αυτών. Σκοπός του συγκεκριμένου μαθήματος είναι να μπορεί ο μεταπτυχιακός φοιτητής να προλαμβάνει τις τυχόν βλάβες σε όργανα στόχο που μπορεί να παρουσιαστούν σε ασθενείς με παράγοντες καρδιαγγειακού κινδύνου αλλά και να τις αντιμετωπίζει κατάλληλα.

Νεότερες τεχνολογίες στη διάγνωση και παρακολούθηση του καρδιαγγειακού κινδύνου: Στο μάθημα αυτό θα παρουσιαστούν αναλυτικά όλα τα μέσα της τεχνολογίας που διαθέτει ο επιστήμονας που έρχεται σε επαφή, είτε στα πλαίσια έρευνας είτε σε στην κλινική πράξη, με ασθενείς που εμφανίζουν υψηλό καρδιαγγειακό κίνδυνο. Καθώς η τεχνολογία κάνει ραγδαίες εξελίξεις στον ιατρικό τομέα, η παραπάνω γνώση είναι αναγκαία για τη βέλτιστη αντιμετώπιση αυτών των ασθενών αλλά και τη διενέργεια ιατρικής έρευνας στον τομέα αυτό.

Μετα-ανάλυση και καρδιαγγειακός κίνδυνος: Στο μάθημα αυτό θα παρουσιαστούν οι σημαντικότερες συστηματικές ανασκοπήσεις που έχουν δημοσιευτεί την τελευταία δεκαετία και συσχετίζονται με τους παράγοντες καρδιαγγειακού κινδύνου, ιδίως αυτές που αποτέλεσαν οδηγό για την συγγραφή και δημοσίευση των κατευθυντήριων οδηγιών. Παράλληλα με την παρουσίαση αυτών θα αναλύεται η έννοια της συστηματικής ανασκόπησης και ο τρόπος διεξαγωγής αυτών.

Παρακολούθηση κλινικών περιστατικών καρδιαγγειακού κινδύνου: Στο μάθημα αυτό δίνεται η δυνατότητα στους μεταπτυχιακούς φοιτητές να παρακολουθήσουν τα πρωινά εξωτερικά ιατρεία της Γ Παθολογικής Κλινικής του ΑΠΘ. Τα ιατρεία αυτά περιλαμβάνουν τη διαχείριση ασθενών με μεταβολικό σύνδρομο, δυσ-λιπιδαιμία, υπέρταση και σακχαρώδη διαβήτη. Σκοπός του μαθήματος αυτού είναι η πρακτική εξάσκηση των φοιτητών και η πλήρης αυτάρκεια στη διαχείριση ασθενών υψηλού καρδιαγγειακού κινδύνου.

Γ’ Εξάμηνο

Διπλωματική εργασία: Στο τελευταίο εξάμηνο του μεταπτυχιακού οι φοιτητές καλούνται να οργανώσουν, συγγράψουν και παρουσιάσουν τη διπλωματική εργασία τους, Το θέμα θα αφορά τους παράγοντες καρδιαγγειακού κινδύνου καθώς και την καρδιαγγειακή νοσηρότητα κα θνητότητα. Το είδος της εργασίας μπορεί να είναι είτε συστηματική ανασκόπηση είτε ερευνητική εργασία.